SKRIFTLIG FORESPØRGSEL E-2852/01

af Erik Meijer (GUE/NGL) til Kommissionen

(17. oktober 2001)

Om: Manglende ibrugtagning af metrotunneller i europæiske byer på grund af finansielle problemer og konkurrencereglerne

1. Er Kommissionen bekendt med, at mange europæiske byer, som fra nittentrediverne til nittentresserne nedlagde deres sporveje for at skabe plads til biltrafikken, i de seneste årtier har gjort en stor indsats for at genetablere, udvide og anlægge bysporvejsnet i form af sporvogns- og metrolinier og regionale jernbanenet med henblik på at beskytte bymiljøet og sikre byernes infrastruktur og tilgængelighed, og at der i den sammenhæng er foretaget og fortsat foretages store investeringer?

2. Er Kommissionen endvidere bekendt med, at der i flere europæiske byer, herunder den spanske by Sevilla (Andalusien) og den belgiske by Charleroi (Vallonien) findes metrotunneller, som har stået færdige i længere tid, men ikke er taget i brug, fordi midlerne til anlæggelse af spor, anskaffelse af rullende materiel og personalelønninger manglede, således at den lokale offentlige transport fortsat sker ved langsomme busser med for ringe kapacitet, som skal følge den tætte private biltrafikstrøm?

3. Deler Kommissionen den opfattelse, at det er foruroligende, at også kostbar og omfattende infrastruktur, der er i anvendelse til bysporvejsnet, nu er i fare for at blive opgivet, f.eks. i den tyske by Ludwigshafen (Rheinland-Pfalz), hvor driften af sporvognslinie 12 (tidligere 48) mellem forstæderne Rheingönheim og Oppau, som på nordsiden af centret mellem stoppestederne Hauptbahnhof, Danzigerplatz og Rathaus er ført gennem en metrolignende tunnel, som netop er bygget til denne hovedforbindelse, siden den 10. juni 2001 er indskrænket til myldretiden?

4. Kan Kommissionen bekræfte, at indstillet drift over det meste af dagen for denne tidligere hovedforbindelse i Ludwigshafen begrundes med behovet for at nedbringe omkostningerne som forberedelse på den forestående konkurrence, som følger med gennemførelsen af EU-kravet om offentlig licitation af offentlig transport?

5. Hvis der som følge af finansielle problemer og EU-bestemmelser opstår hindringer for anlæggelse, ibrugtagning, forbedring og opretholdelse af sporvejsforbindelser i byerne, hvad agter Kommissionen så at gøre for at bidrage til at fremme udvikling af bysporvejstransporten og forbedre dens konkurrenceevne i forhold til bustransporten, som netop i byerne er stadig mindre hensigtsmæssig?

Svar afgivet på Kommissionens vegne af Loyola de Palacio

(29. november 2001)

Kommissionen kender intet til eksempler på bysamfund, som reducerer brugen af bybaneinfrastrukturen for at nedbringe deres udgifter med henblik på gennemførelsen af europæiske lovgivningskrav, eller til nogen lovgivningsforslag, der indebærer et krav om en sådan reduktion.

Kommissionen er enig i, at bybanenettene, herunder sporvogns- og metrolinjer, spiller en vital rolle i bestræbelserne på at opnå en betragtelig nedgang i brugen af personbiler og en bedre udnyttelse af de offentlige transportmidler. Dette underbygges af vidnesbyrd fra de byer, som har indført eller moderniseret sådanne bybanenet.

For at fremme bybanernes konkurrenceevne fremsætter Kommissionen nu et forslag til forordning(1) om kontrakter om offentlig trafikbetjening inden for passagerbefordring. Denne vil tvinge myndigheder, som ønsker at give eneret eller yde finansiel kompensation til virksomheder, der driver offentlig transport, til at oprette kontrakter og i de fleste tilfælde tildele disse kontrakter efter en udbudsprocedure. Dette system med kontrolleret konkurrence har vist sig at kunne forøge passagertallet og øge effektiviteten og herigennem forbedre konkurrenceevnen.

Derudover, som skitseret i den nyligt offentliggjorte hvidbog om den fælles transportpolitik(2), foreslår Kommissionen at yde støtte til bytransporten generelt. Specielt anbefaler hvidbogen, at Kommissionen yder finansiel støtte til byer, der træffer innovative foranstaltninger (for eksempel forbedrer en række deltagere i Civitas-initiativet deres bybanenet), samt finde frem til og udbrede god praksis (for eksempel har mange af deltagerne i citizen's network benchmarking programme planlagt eller er ved at planlægge indførelsen af bybanenet).

(1) EFT C 365 E af 19.12.2000.

(2) KOM(2001) 370 endelig udg.